Serveixen per millorar l'evolució de la malaltia i controlar-ne els símptomes.
Alguns d'aquests símptomes es poden alleujar amb l'aplicació de mesures senzilles per a la persona, mentre que d'altres poden necessitar la intervenció de professionals de diferents àmbits (digestòleg, uròleg, neuropsicòleg, psicòleg, psiquiatra o fisioterapeuta).
És necessari fomentar els estils de vida saludables per facilitar el desenvolupament de les activitats de la vida diària de manera satisfactòria i millorar l'evolució de la malaltia, com ara:
Té un impacte positiu en les capacitats intel·lectuals i en l'estat d'ànim, ja que millora la velocitat de processament i la memòria, i augmenta la resistència a esdeveniments negatius.
Alhora, la pràctica d'esport en grup afavoreix la socialització i evita l'aïllament de les persones amb esclerosi múltiple.
• Seguir la dieta mediterrània.
Aquest tipus de dieta, basada en un consum equilibrat d'hidrats de carboni, greixos, proteïnes (especialment d'origen vegetal) i àcids grassos vegetals, disminueix els factors preinflamatoris associats a les dietes amb un alt contingut en greixos animals i aliments precuinats.
D'altra banda, segons demostren estudis recents, les dietes riques en sal i greixos animals i amb consum d'alcohol empitjoren i acceleren la progressió de la malaltia.
• Evitar l' obesitat i el sobrepès.
Igual que les dietes poc saludables, aquests factors faciliten el pitjor pronòstic i evolució de la malaltia.
La malaltia progressa més ràpidament en les persones fumadores que en les persones no fumadores.
L'estrès fomenta una alta activitat del sistema immunitari i augmenta el risc de patir un brot agut o un pseudobrot.
A més, facilita la progressió de la malaltia.
La pràctica regular d'activitat física redueix i augmenta la tolerància a l'estrès.
Moltes vegades el diagnòstic recent, les situacions de descompensació resultants d'un brot o la pròpia evolució de la malaltia superen la capacitat de la persona.
Una gestió adequada i precoç de l'impacte emocional facilitarà un afrontament saludable de l'EM i evitarà problemes emocionals i psicològics, com poden ser l' ansietat o la depressió, molt freqüents en les persones afectades.
• Fomentar la visió positiva de la salut centrada en millorar la capacitat de la persona per fer front als esdeveniments adversos, com els brots.
• Compartir i comunicar les pors i incerteses per obtenir assessorament i suport.
• Evitar centrar l'atenció en la malaltia i/o el sentiment de culpa.
• Potenciar les habilitats de la persona per millorar la seva situació de salut.
• Fomentar les relacions socials positives per evitar l'aïllament.
• Facilitar la comunicació afectiva positiva entre la persona i la família.
• Contactar amb les associacions de pacients per compartir i normalitzar la situació de salut, pot ser útil per alguns pacients.
• Comunicar i compartir amb la família, els amics o els professionals de l'equip d'atenció sanitària qualsevol sentiment de desesperança que impedeixi el desenvolupament de les activitats bàsiques de la vida diària.
• Identificar les activitats beneficioses per a la salut (com ara, la pràctica regular d'activitat física) i promoure la modificació de comportaments no beneficiosos (per exemple, aprendre a controlar l'estrès).
La neurorehabilitació, consisteix a estimular el sistema nerviós per crear noves connexions que restableixin o millorin les funcions afectades per un dany neuronal.
Hi intervé un equip multidisciplinar i inclou dos tipus de rehabilitació:
Les alteracions de la mobilitat, l'augment del to muscular, l'espasticitat i la fatiga lligades a l'evolució natural de la malaltia generen unes necessitats i demandes de rehabilitació i valoració física.
Les mesures recomanades inclouen, entre d'altres, la pràctica habitual d'activitat física moderada i l'ús de fèrules i dispositius d'ajuda.
L'afectació i el deteriorament de les àrees implicades en les funcions superiors (com ara l'atenció, la planificació i la velocitat en el processament de la informació) requereixen una avaluació neuropsicològica en profunditat que permeti establir les intervencions necessàries per a una bona qualitat de vida.
El vostre equip valorarà en funció del vostre estat quin tipus de rehabilitació podeu rebre.